钦定古今图书集成/明伦汇编/官常典/第736卷 > 卜万 马宣 曾濬 朱鉴
## 钦定古今图书集成/明伦汇编/官常典/第736卷 > 卜万 马宣 曾濬 朱鉴

按《明外史》本传：万不知何许人，建文初，以都指挥守
大宁。燕师起，万与都督刘真、陈亨出兵扼松亭关。亨
欲降燕，畏万不敢发。燕行反间，贻万书，盛称万，极诋
亨，厚赏所获大宁卒，缄书衣中，俾密与万，故使同获
卒见之，卒问守者，守者曰：“遣归，通密书于卜都司，以
故得厚赏。”卒跪告守者，请俱遣，冀得赏，而竟不与赏。
不得赏者发其事，真、亨搜卒衣，得书，遂执万下狱死，
籍其家。已而燕王袭破大宁，真、亨还救，亨遂袭走真
以降。当大宁未破时，守蓟州者有都指挥马宣、张玉。
谓燕王曰：“蓟州外接大宁，兵多骑士。三河、潞河，跃马
可渡。不亟攻之，为后患。”会宣发兵将攻北平，与燕兵
战于公乐驿而败，退保蓟州，与镇抚曾濬城守。玉等
急攻城，宣出战被擒，骂不绝口，与濬同不屈死。时守
大宁者有指挥使朱鉴，亦力战不屈死。福王时，赠宣
全椒伯，谥“忠壮”；万左都督，鉴含山伯，谥“壮烈”；濬，指挥。